নিজস্ব প্রতিনিধি : এখন শুনলে ব্যাপারটা অনেকটা স্বপ্নের মতো মনে হবে। আবার এমনও মনে হতে পারে যা বলা হচ্ছে তা বাস্তবে কার্যত অসম্ভব একটা ব্যাপার। ট্রেন পথে জুড়বে ভারত ও চিন। বলা ভাল কলকাতা থেকে চিনের কুমিং জুড়বে ট্রেন পথে। অর্থাত্ মাত্র কয়েক ঘন্টায় আপনি পৌঁছে যেতে পারবেন অন্য একটা দেশে! কী, শুনে অবাক লাগছে তো! কিন্তু বাস্তবে এমনই একটা প্রোজেক্ট নিয়ে চিন্তা-ভাবনা কিন্তু চলছে। ফলে অদূর ভবিষ্যতে চিন ও কলকাতার মধ্যে ট্রেন পথের সম্পর্ক হলে অবাক হওয়ার কিছু থাকবে না। কলকাতায় নিযুক্ত চীনের রাষ্ট্রদূত মা ঝানউ এই পরিকল্পনার কথা জানিয়েছেন। মা ঝানউ বলেছেন, ''চিনের প্রেসিডেন্ট বহির্বিশ্বের সঙ্গে সম্পর্ক বাড়ানোর ব্যাপারে উদ্যোগ নিতে আগ্রহী। আমরা বহুদিন আগে থেকেই বেল্ট রোড প্রোজেক্ট নিয়ে ভাবনা-চিন্তা করছি। আমরা বেল্ট রোড ইনিসিয়েটিভ নিয়ে রাশিয়ার সহযোগিতা আশা করেছিলাম। রাশিয়ার তরফে আমাদের সবরকম সহযোগিতা করার আশ্বাস এসেছে। এক্ষেত্রে ভারতের সহযোগিতাও কাম্য। ট্রেনপথে কলকাতার সঙ্গে কুমিংকে জুড়লে বাংলাদেশ ও মায়ানমারও লাভবান হবে। বুলেট ট্রেনে কয়েক ঘন্টার মধ্যে ভারত থেকে চিনে পৌঁছে যাওয়া যাবে।''  ঝানউ আরও বলেন, ''এই রেল পথ চালু হলে সুবিধা হবে সবার। লাভবান হবে মায়ানমার এবং বাংলাদেশও। একইসঙ্গে একাধিক দেশকে জুড়ে নেওয়া যাবে। এই  ২ হাজার ৮০০ কিমি রেল পথকে কেন্দ্র করে শিল্পায়নের সম্ভবনাও বাস্তবায়িত হবে। বাড়বে কর্মসংস্থান।''